32004R1386
L 255/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1386/2004 НА СЪВЕТА
от 26 юли 2004 година
за изменение на Решение 2002/602/ЕОВС на Комисията относно налагането на определени ограничения при вноса на някои изделия от стомана от Руската федерация
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
Споразумението за партньорство и сътрудничество между Европейската общност и нейните държави-членки, от една страна, и Руската федерация, от друга страна (1), влезе в сила на 1 декември 1997 г.
(2)
Член 21 от Споразумението за партньорство и сътрудничество предвижда търговията в Европейската общност за въглища и стомана (наричана по-долу „ЕОВС“) с изделия да се регламентира от дял III от посоченото споразумение, с изключение на член 15 от него, и от разпоредбите на споразумение за количествените договорености относно обмена на изделия от стомана на ЕОВС.
(3)
На 9 юли 2002 г. ЕОВС и правителството на Руската федерация сключиха подобно споразумение за търговия с определени стоманени продукти (2) (наричано по-долу „Споразумението“), одобрено от името на ЕОВС с Решение 2002/603/ЕОВС на Комисията (3).
(4)
Срокът на действие на Договора за създаване на ЕОВС изтече на 23 юли 2002 г. и Европейската общност пое всички права и задължения, договорени от ЕОВС.
(5)
Страните се споразумяха съгласно член 10, параграф 2 от споразумението, че то следва да бъде продължено и че правата и задълженията на страните следва да се запазят след изтичането на неговия срок.
(6)
Страните започнаха консултации, както е предвидено в член 2, параграф 4 от споразумението, и се споразумяха да увеличат количествените ограничения, определени в приложение II към него, като вземат предвид разширяването на Европейския съюз. В допълнение, страните се споразумяха да увеличат количествените ограничения по отношение на Декларация № 1 от Споразумението за създаване на центрове за услуги от руски оператори в рамките на Европейския съюз. Тези увеличения бяха предмет на ново споразумение, което влезе в сила в деня на подписването му (4).
(7)
В допълнение, правителството на Руската федерация поиска в съответствие с член 3, параграф 3 от споразумението, да прехвърли в рамките на разрешените ограничения за всяка група изделия, определени количества от количествените ограничения, неизползвани през 2003 г.
(8)
Решение 2002/602/ЕОВС на Комисията (5) следва съответно да бъде изменено,
ПРИЕ НАСТОЯЩИЯ РЕГЛАМЕНТ:
Член 1
В приложение IV към Решение 2002/602/ЕОВС, количествените ограничения, определени за 2004 г., се заменят от количествените ограничения, посочени в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 юли 2004 година.